**7. Strateg i vizionar budućnosti s velikim osjećajem za povijest** (7. dio)

<http://www.zadarskanadbiskupija.hr/?p=41892>

Papa Ivan Pavao II. bio je pravi vizionar s razvijenim osjećajem za povijesna zbivanja. Nastupao je s velikim razumijevanjem za ljude i njihovu prošlosti, njihove teškoće i probleme. I nije ih ostavljao bez utjehe i nade, a crpio ih je u molitvi i pouzdanju u Božju pomoć. Zanimljiv je u tom vidu zapis jednog novinara koji je nakon prvih Wojtylinih nastupa zapisao: „Imamo Papu koji zna ophoditi s masama, koji je jasan, čvrst i hrabar. Imamo Papu komu se valja pokoravati“.

Čvrsti i hrabri Karol Wojtyla odmah po preuzimanju službe „izišao je iz Vatikana i uputio se ulicama svijeta“. Njegovu aktivnost i brojna putovanja treba staviti u kontekst njegove nastupne propovijedi (22.X.!978) kada je rekao „želim svima doći i sve posjetiti“. Sjetimo se kako je u svojoj 84. godini života odlučio doći u Hrvatsku, u sklopu svoga jubilarnoga stotoga putovanja. Nije se umarao niti ičega bojao, već ostavlja dojam hrabrog vođe koji predvodi vojsku u borbi sa zlom, zasjedama i napastima ovoga svijeta. Do zadnjeg dana života bio je u pokretu i među ljudima i do kraja se istrošio obilazeći svijetom i braneći ljudska i božanska prava. Čini se kako je u toj borbi njegov mač bio uperen protiv idola našeg vremena, protiv svijeta koji bježi od Boga.

Iako je ostavljao dojam poniznog i skromnog pastira, djelovao je proročki, snažno i zauzeto. Volio je tišinu i samoću. Ali, zapamtili smoga kao voditelja velikih masovnih okupljanja gdje je u životnom ringu pokazao umjetničke manire oca i svetog svećenika. Bio je uistinu u pravom smislu riječi otac. Još kao dijete ostao je bez majke, a oca i brata izgubio je u ranoj mladosti. Osjetio je, dakle, što znači rasti bez roditeljske skrbi. Zato je postao dragi i sveti otac, brat, prijatelj, skrbnik i odvjetnik, posebice ugroženih, napuštenih i ostavljenih. No, on je bio mudri otac koji savjetuje, opominje, prijeti, ukorava i potiče. Ljutio se, naime, što je „grijeh je stekao pravo građanstva“, a otpisivanje Boga ušlo u „program ljudskog umovanja“. Stoga je bio vrlo kritičan i nepopustljiv prema svim vrstama lažnih ideologija i zavođenja ljudi. Bio je odvažan i neustrašiv u susretima sa svjetskim moćnicima i apostolski zagrijan za navještaj istine. Nije se mogao pomiriti s činjenicom da se Boga otpisuje, pa zbog toga svuda „puše ledeni vjetar“ (Beckett). Stoga je neu­morno propovijedao o Bogu koji ne prolazi, dok obličje ovog svije­ta prolazi i nestaje. I to je zauzeto činio i ponavljao u različitim skupinama i susretima koje možemo grupirati u četiri kruga.

**1.** U prvom krugu tri su skupine ljudi kojima se najviše obraćao. To su obitelji, mladi i bolesnici. Obiteljima je poručivao neka „postanu ono što jesu po Božjoj zamisli“: intimna zajednica osoba, u službi i obrani života, te mala Crkva u kojoj se raste u krijeposti i svetosti. U pastoralnim pothvatima oslanjao se posebice na bolesne i nemoćne, te svoje nakane preporučivao u njihove žrtve i patnje. Poticao ih je neka svoju starost i bolest namijene za dobro Crkve i Božjeg kraljevstva. Osobitu naklonost i ljubav očitovao je prema mladima, kako sam to nedavno obrazložio. Usudio bih se reći kako su njemu kao ocu i voditelju Crkve Božje obitelji, mladi i bolesnici bili njegova pješadija, velika uzdanica i snaga.

**2.** U drugom krugu bili su oni koji oblikuju javno mnijenje: Državnici, znanstvenici, političari, djelatnici kulture i obavijesnih sredstava. Obraćao im se u različitim prigodama, te neumorno ponavljao da će se pravi napredak dogoditi kad se poveže tehnika s etikom, a vjera udruži sa znanošću. Vjera, dakle, u zagrljaju sa znanošću i tehnika pod ruku s etikom moći će po mišljenju Karola Wojtyle dati pozitivan obol razvoju i doprinijeti napretku i općem dobru.

**3.** U trećem krugu bili su biskupi s kojima se često savjetovao, svećenici, bogoslovi i Bogu posvećene osobe. Njima je svake godine barem tri puta pisao: na Veliki Četvrtak, na Dan Posvećenog života, te za nedjelju Dobroga Pastira. Biskupe, svećenike i Bogu posvećene osobe držao je svojim časnicima i generalima, neposrednim suradnicima. Smatrao ih je „duhovnom vertikalom“ na koju se može osloniti u borbi sa zlom u svijetu. Stoga, nije se umarao poticati ih neka budu vidljivi znak onostranosti i djelotvorni kvasac u ovostranosti; evanđeoskim rječnikom rečeno: sol zemlje i svjetlo svijeta.

**4.** Četvrti krug u kojem se očitovala aktivnost Ivana Pavla II. jest njegova briga oko svetosti Crkve; oko štovanja onih koji je Crkva uzdigla na čast oltara, te uvažavanja vjerničke pučke pobožnosti koju se prepoznaje kao „sensus fidelium“. Nošen tim osjećajem on je tijekom svoga pontifikata proglasio 482 sveca i 1338 blaženika. A od toga preko 70% mučenika.

U svim tim krugovima i brojnim susretima ostavljao je dojam „Božjeg generala“ koji predvodi vojsku u borbi sa zlom, zasjedama i napastima ovoga svijeta. Stalno je bio u pokretu i među ljudima braneći ljudska i božanska prava. Imali smo Papu vizionara s jakim osjećajem za ljude i njihovu povijest. Čini se kao da mu je bio san popeti se jednog dana kakvim svemirskim brodom u nebeska prostranstva pa odozgor doviknuti preko svih planeta i meridijana kako čitavim vidljivim i nevidljivim svijetom „kraljuje Gospod Bog“. Doslovce je shvatio Kristovu zapovijed „idi i učvršćuj braću svoju“. Zato se osjećao kao „glasnik Velikoga Kralja, koji je poslan na raskršća života“.

I dom razmišljamo o ovom svetom Papi kao iznimnom vizionaru koji je imao osobiti smisao za povijest ljudi i Kristove Crkve, osjećamo kako smo imali veliku milost što smo upoznali odvjetnika ugroženih i neumornog graditelja boljeg društva i nove Europe. Ivan Pavao II. bio je istinski prijatelj svakoga čovjeka i zauzeti promicatelj mira i pravde među narodima. Providnost ga je pozvala u ovom povijesnom prijelazu uvesti Crkvu u treće tisućljeće. Za sve dobro i lijepo što je učinio nama i svijetu harno mu zahvaljujemo i žarko molimo neka nas sada s neba prati onom istom naklonošću i ljubavlju kakvom nas je pratio tijekom svojih 27 godina pontifikata. Sveti Ivane Pavle II., moli za nas. Amen.